**Detské Vianoce: S knihou či bez?**

Často sa nás v poslednej dobe rodičia v poradni pýtajú, načo vlastne dnes deti potrebujú vedieť čítať? Veď takmer všetky potrebné informácie sa v tejto modernej dobe dozvedia aj inou formou – cez videá z internetu, z televízie.... Samozrejme, toto sú činnosti, ktoré dnes naše deti najčastejšie (a mnohé aj najradšej) robia - sedia pri internete, pri TV, na telefóne, tablete. Pri knihách mnohé len pramálo a obvykle len z nutnosti.

**Blížia sa Vianoce – majú byť teda s knihou, či bez?**

Čítanie je zázračná činnosť ľudského mozgu. S čítaním sa nenarodíme, ale musíme sa ho naučiť a potom aj trénovať, rozvíjať (aby nám išlo plynulo, bezbolestne, automaticky). Pri čítaní sú v akcii celkom iné mozgové centrá, ako pri sledovaní informácií z TV, z internetu. Každé malé dieťa však prirodzene, vo svojej vrodenej zvedavosti, inklinuje ku knižkám – najprv k pekným farebným, s veľkými, milými obrázkami v nich. Potom k príbehom, ktoré sa na ne viažu („mami prečítaj, povedz mi rozprávku“), pretože tým dieťa môže prirodzene rozvíjať a uspokojovať svoju zvedavosť, spoznávať svet s jeho veľkými tajomstvami, rozvíjať fantáziu, nadobúdať nové vedomosti, získavať informácie, dostať odpovede na otázky „prečo...“.

**Prečo s deťmi čítať**

Prevažnú väčšinu vedomostí nadobúdame ešte stále čítaním. Náš školský systém je stále postavený najmä na učení sa z textu. Navyše táto „dištančná doba“ je náročná aj pre deti, aj pre rodičov. Zo skúseností, ktoré v poradniach máme, najmä rodičia prvákov a druhákov sa stávajú chtiac-nechtiac učiteľmi čítania. Nikto ich neučil didaktiku čítania, často učia svoje deti iba intuitívne, možno tak, ako si to pamätajú z vlastnej školskej minulosti, ako to učili ich (ak si pamätajú). Pani učiteľky sú im samozrejme nápomocné a sprevádzajú ich, vedú ich, niekedy to však nestačí. Vtedy je tu špeciálny pedagóg (školský, alebo v poradni). Ten môže pomôcť a poradiť tam, kde to bežnými metódami nefunguje.

**Ako čítať**

Keď dieťa vidí čítať rodiča, bude čítať aj ono – každé dieťa zrkadlí rodičovo správanie. Ak naučíme dieťa mať radosť z čítania, dáme mu do ruky významný nástroj na poznávanie sveta a objavovanie jeho tajomstiev. Je potrebné čítať čo najčastejšie, pravidelne, nie však len z nutnosti, s tlačením a „nútením“, ale urobiť si z čítania zábavu, radosť, hru. Spoločné čítanie upevňuje vzťah dieťaťa s rodičom, umocňuje pocit spolupatričnosti, radosti zo spoločne strávených chvíľ, podporuje chuť dieťaťa k nadobúdaniu vedomostí, poskytuje zábavu, rozvíja predstavivosť, fantáziu, buduje slovnú zásobu.

**Akú knihu vybrať, čo čítať**

Primeranú nie len veku, ale ***najmä čitateľským schopnostiam dieťaťa***. Malým, začínajúcim čitateľom alebo deťom v predčitateľskom období knižky s obrázkami, s ilustráciami. Tie pomáhajú pochopiť text, rozvíjať predstavivosť, vťahujú dieťa do deja, približujú obsah. Pomáhajú rozvíjať aj rozprávačské (naratívne) schopnosti dieťaťa. Vybrať je potrebné vždy takú knihu, ktorá zodpovedá záujmom a záľubám dieťaťa – radšej bude čítať o niečom, čo ho zaujíma.

**A čo s dieťaťom, ktoré nechce čítať alebo sa čítaniu učí ťažko**

Niekedy naučiť dieťa čítať nemusí byť celkom jednoduché a ani bezbolestné. Stáva sa, že čítanie nejde ani vtedy, keď sa veľmi snaží aj dieťa, aj rodič, aj pani učiteľka. Vtedy môže pomôcť špeciálny pedagóg, ktorý je na takéto situácie „špeciálne školený“.

V našich ABC poradniach si navyše môžete aktuálne ***exkluzívne v predpredaji*** kúpiť našu knižku ***Čítacie rozcvičky pre budúce čitateľské hviezdičky***. Knižka začala vznikať počas minuloročného dištančného vzdelávania po neustálych telefonátoch rodičov, ako majú pomôcť s technikou čítania svojim deťom. Vydali sme ju ako naše prvé dielko na pomoc a podporu všetkým deťom aj rodičom, ktorí to potrebujú.

***Za tím SCŠPP ABC Námestovo, Tvrdošín, Trstená prajeme všetkým pokojné a hlavne zdravé Vianoce, plné vzájomného porozumenia a pochopenia, plné vzájomnej lásky a podpory****.*

***PaedDr. Tatiana Gandelová*** *– riaditeľka, špeciálna pedagogička*

**SÚKROMNÉ CENTRÁ ŠPECIÁLNO - PEDAGOGICKÉHO PORADENSTVA**

****Námestovo** Hviezdoslavovo nám.213, OC Klinec, č.dv.612

 0948 878 873

**Trstená** Ul.Železničiarov 266/8

 0948 878 874

**Tvrdošín** Trojičné nám.191

 0948 878 875

E-mail: *riaditelstvo@euporadna.sk*

[*www.euporadna.sk*](http://www.euporadna.sk) *,* [*www.naspoklad.sk*](http://www.naspoklad.sk)